ספיר

סַפִּיר (Sapphire) הוא המינרל קורונדום באיכות כלשהי בכל צבע שאינו אדום או בצבע אדום שמקורו אינו ב-Cr+3.

קורונדום באיכות כלשהי שצבעו אדום ומקור צבעו ב-Cr+3 נקרא אודם (ruby).

 אטימולוגיה 
ישנן כמה גרסאות בנוגע למקור השם. גרסה אחת מציעה כי המקור הוא במילה היוונית ספירוס (σάπφειρος) שמשמעה "אבן כחולה" שביוונית משמשת לאבן כחולה שאינה ספיר. מקור מוצא נוסף הוא מסנסקריט – "סניפרייה" מלה שמשמעותה היא "זה שקדוש לכוכב שבתאי".

 מאפיינים 

הקורונדום (אודם וספיר) הוא המינרל הטבעי בעל קשיות חריצה 9 בסולם מוס. הקשיות של הקורונדום נובעת בעיקר מהקשרים של חמצן ואלומיניום במינרל. קשרים אלה של שני יסודות קלים יחסית גורמים לאטומי החמצן והאלומיניום להיות קשורים בצפיפות גבוהה, ולכן, בנוסף לקשיותו, לקורונדום גם צפיפות גבוהה במיוחד.

ממוזער|200px|אבן ספיר כחולה אובלית
צבעה הטבעי הנפוץ של אבן הספיר הוא כחול, שנוצר כתוצאה מנוכחות ברזל וטיטניום. הגוון השחור באבני הספיר נוצר כתוצאה מנוכחות מגנטיט או ספינל.

תופעה אופטית המאפיינת חלק מאבני הקורונדום היא התופעה המכונה "אסטריזם" – שלושה קווי אור על פי האבן היוצרים צורת כוכב. תופעה זו נוצרת בקורונדום גולמי המכיל "מחטים" של המינרל רוטיל (תחמוצת הטיטאניום).

ספיר סינתטי
בטכנולוגיה משמש ספיר סינתטי אשר מיוצר בשיטות של גידול גבישים, או שיטות מהירות יותר כמו לחיצה איזוסטטית חמה.
אחת השיטות הנפוצות ביותר לייצור ספיר היא שיטת צ'וחרלסקי (Czochralski) שבה גרעין התגבשות בצורת מוט ספיר קצר ודק מוכנס לתמיסת קורונדום, ואחר-כך נמשך החוצה בתנועה סיבובית איטית מאוד. התמיסה מתגבשת על המוט באותו כוון גבישי לכדי חד-גביש באיכות גבוהה. ספיר סינתטי הוא בעל צבע שקוף לחלוטין, אלא אם נוספו לו אילוחים בכוונה תחילה לצורך שימוש כמוליך למחצה.

ספיר סינתטי משמש במערכות אופטיות בהן נדרשת שקיפות גבוהה וקשיות גבוהה, למניעת שחיקה ושריטות בתנאי סביבה קשים, בייחוד שחיקה מחול. בנוסף משמש ספיר סינתטי לייצור חיפויים לשעוני יוקרה, ראשי טילים ועוד.

 בעולם 
אבני ספיר מצויות בטבע באמריקה הצפונית, במדגסקר, בברזיל, בהודו, בתאילנד וסרי לנקה בתוך סלעים ובחלוקי נחל. לעיתים ניתן למצאן ליד נהרות, שלשם נפלטו בתהליך טבעי. 

 בישראל 
החל משנת 2000 דיווחה חברת שפע בישראל ג'י אם בע"מכי במסגרת עבודות אקספלורציה אחר מרבצי אבני חן באזור הר הכרמל ועמק יזרעאל נמצאו אבני ספיר בגוון כחול, ירוק וצהוב. 

בינואר 2016 דיווחה החברה כי מצאה מספר מינרלים שאינם מוכרים למדע, כשהמהותי שבהם הוא המינרל טיסטאריט (Tistarite-Ti2O3) שעד אז אותר רק במטאוריט בודד שהגיע מהחלל החיצון. לטענת הגאולוגים זהו גילוי הראשון בטבע של מינרל מסוג זה שמקורו בכדור הארץ.

ב־7 בינואר 2019 דיווחה החברה כי בעקבות תוצאות מחקרים מדעיים שנערכו על ידי מעבדות באוסטרליה ובאיטליה, נתקבל אישור רשמי מהמדענים של האגודה הבינלאומית למינרלים IMA – International Mineralogical Association על רישום מינרל חדש שהתגלה על ידי חברת הבת במקטע התיכון של הקישון שבשטחי הפעילות של החברה.

המינרל החדש, שהרכבו הכימי הוא ZrAl₂Ti₄O₁₁, מכונה ספיר כרמל ע"ש הכרמל או טאזיט ע"ש האלמנטים מהם הוא מורכב טיטאניום, אלומיניום, זירקוניום (TAZ) ומוספית -יט סטנדרטית של מינרל. 

בשנת 2020 קיבלה החברה "תעודת תגלית" מהמפקח על המכרות במשרד האנרגיה על מרבץ כלכלי שנמצא בעמק זבולון וכולל מגוון אבני חן ובתוכם ספיר וספיר כרמל.

החל משנת 2022 פועלת חברת בת של שפע, חברת הולי ג'מס אי. סי. בע"מ באמצעות מותג התכשיטים HOLYGEMSבייצור שיווק ומכירה של תכשיטי יוקרה המשובצים באבני ספיר וספיר כרמל שנכרו בישראל. 

 בתרבות 
בארצות הברית, באוסטרליה ובתאילנד הספיר היא אבן ההולדת של חודש ספטמבר.

קישורים חיצוניים



הערות שוליים

קטגוריה:מינרלים אוקסידיים
קטגוריה:מינרלים
קטגוריה:אבני חן
קטגוריה:מחצבים